b'\n_START_ARTICLE_\nStari most \xc4\x8dez Lahn\n_START_SECTION_\nOblika\n_START_PARAGRAPH_\nTo je kamnit lo\xc4\x8dni most s \xc5\xa1estimi loki. Skupna dol\xc5\xbeina mostu je 106 metrov. Dol\xc5\xbeine lokov so med 12,14 in 14,58 metra._NEWLINE_Na sredini mostu na gorvodni strani stoji kamniti kip Janeza Nepomuka, zavetnika mostov. Na dolvodni strani, nasproti svetega Nepomuka stoji kamnit kri\xc5\xbe, ki so ga postavili tisti, ki so leta 1349 pre\xc5\xbeiveli kugo._NEWLINE_Na zahodni strani mostu, gledano proti toku z desne, je stolp, ki je edini ohranjeni mostni stolp iz 14. stoletja v Nem\xc4\x8diji. Njegov tloris je 12 x 12 metrov . Vi\xc5\xa1ina stolpa do kapi je 14 metrov. Prehod \xc4\x8dez most skozi stolp je mogo\xc4\x8d samo v eni smeri, tako da je promet urejen s semaforjem. Na severni steni mostnega stolpa je ni\xc5\xa1a, v kateri je kip Marije z otrokom, ki je iz kapele starega mostu.\n_START_SECTION_\nZgodovina\n_START_PARAGRAPH_\nVerjetno je \xc5\xbee leta 1160 v Limburgu stal lesen most. Zgradil ga je duhovnik Gottfried von Beselich.  Lesen most je bil spet omenjen leta 1248. Poplave reke Lahn so ga leta 1255 popolnoma uni\xc4\x8dile. Bil je obnovljen in pozneje ponovno uni\xc4\x8den leta 1306 tudi zaradi poplav. Zato so zgradili kamnit most._NEWLINE_Kamnit most je bil zgrajen med letoma 1315 in 1354. Prvotno je imel dva stolpa in bil \xc5\xa1irok pribli\xc5\xbeno 6 metrov. Tudi ta most je bil po\xc5\xa1kodovan zaradi poplav, ne pa uni\xc4\x8den._NEWLINE_Ker je imelo mesto omejene vire, je gradnja potekala po\xc4\x8dasi. Financiranje je 4. septembra 1344 odobril trierski nad\xc5\xa1kof Balduin Luksembur\xc5\xa1ki in pri vratih so pobirali denar (Thorgeld) vozil, ki so peljala skozi mesto. 3. julija 1357 je dajatev razglasil in potrdil cesar Karel IV. Denar so porabili za vzdr\xc5\xbeevanje mostu in ga pobirali do leta 1905.  Po epidemiji kuge (1490) je bila na zunanji strani mostnega stolpa zgrajena Marijina kapela. Po legendi se je epidemija kon\xc4\x8dala s polo\xc5\xbeitvijo temeljnega kamna 2. avgusta 1490. Dr\xc5\xbeavljani Elza, Niederhadamarja in Eschhofna so pomagali pri gradnji. Kapela je bila velika pribli\xc5\xbeno 7,3 x 5,3 metra._NEWLINE_Med tridesetletno vojno so \xc5\xa1vedski vojaki leta 1634 uni\xc4\x8dili carinsko hi\xc5\xa1o na mostu, a je bila pozneje obnovljena._NEWLINE_Mostni stolp so na eni strani leta 1818 poru\xc5\xa1ili, ker je oviral za promet. Vlada vojvode Nassaua je na\xc4\x8drtovala ru\xc5\xa1enje tudi zunanjega mostnega stolpa, vendar ji ni uspelo, ker so se Limbur\xc5\xbeani uprli. Na zunanjem mostnem stolpu dozidana kapela je bila zaradi slabega stanja poru\xc5\xa1ena leta 1827. Kamnita glava v prehodu zunanjega mostnega stolpa naj bi po limbur\xc5\xa1ki legendi predstavljala cestninarja, ki je preklel neupravi\xc4\x8deno odmerjeno cestnino potnikom in zato okamnel._NEWLINE_Med drugo svetovno vojno je bil most leta 1945 delno razstreljen. \xc5\xbde leta 1947/48 je bil obnovljen. Ob obnovi so ga raz\xc5\xa1irili ob strani za 2,6 metra in dobili pe\xc5\xa1pot. Kip Nepomuka na mostu je bil postavljen 7. aprila 1966._NEWLINE_Z gradnjo novega mostu leta 1968 je stari most \xc4\x8dez Lahn izgubil svoj pomen za promet. Leta 1982/83 je bil ponovno obnovljen in raz\xc5\xa1irjen do 8,75 metra. Popravljeni so bili tudi oporniki._NEWLINE_Po nekaj letih iskanja re\xc5\xa1itve za dolgotrajno uporabo mostnega stolpa so v za\xc4\x8detku leta 2013 v mestnem svetu Limburga soglasno odlo\xc4\x8dili, da ga oddajo v dolgoro\xc4\x8dni najem nekdanjemu vodji de\xc5\xbeelnega okro\xc5\xbeja Limburg-Weilburg dr. Manfredu Fl\xc3\xbccku za prebivali\xc5\xa1\xc4\x8de.'